Γερμανία: Σάλος από την απόφαση δικαστηρίου που δικαίωσε την πολιτική της Kuwait Airways να μην μεταφέρει Ισραηλινούς επιβάτες

Γερμανικό δικαστήριο έκρινε σήμερα (16/11) ότι η αεροπορική εταιρεία «Kuwait Airways» έχει το δικαίωμα να αρνηθεί να μεταφέρει έναν Ισραηλινό επιβάτη επικαλούμενη την υπηκοότητά του, μια απόφαση που εβραϊκές οργανώσεις κατήγγειλαν ότι εγκρίνει τον αντισημιτισμό.

Το δικαστήριο της Φρανκφούρτης έκρινε ότι η αεροπορική εταιρία απλώς εφάρμοζε τη νομοθεσία του Κουβέιτ και κατά συνέπεια η γερμανική δικαιοσύνη δεν έχει την αρμοδιότητα να κρίνει τους νόμους μιας άλλης χώρας. Το Κουβέιτ δεν αναγνωρίζει το κράτος του Ισραήλ.

Ο γερμανικός νόμος κατά των διακρίσεων αφορά μόνο περιπτώσεις που γίνονται διακρίσεις με βάση τη φυλή, την εθνότητα ή τη θρησκεία και ότι την υπηκοότητα, προστίθεται στην απόφαση.

Ο δικηγόρος του ενάγοντα, στον οποίο η εταιρία αρνήθηκε να επιβιβαστεί σε μια πτήση της για την Μπανγκόκ της Ταϊλάνδης, προανήγγειλε ότι θα καταθέσει έφεση. «Πρόκειται για μια επαίσχυντη απόφαση για τη δημοκρατία και για τη Γερμανία γενικότερα» είπε ο Νάταν Γκέλμπαρτ.

Το Κεντρικό Εβραϊκό Συμβούλιο της Γερμανίας κατήγγειλε ότι ο νόμος του Κουβέιτ παραπέμπει στις ναζιστικές πρακτικές.

Υπενθύμισε ότι σε παρόμοιες υποθέσεις που έφτασαν στα δικαστήρια της Ελβετίας και των ΗΠΑ, οι ενάγοντες δικαιώθηκαν. «Είναι απαράδεκτο να επιτρέπεται να λειτουργεί στη Γερμανία μια ξένη εταιρεία που εφαρμόζει έναν βαθύτατα αντισημιτικό εθνικό νόμο», τόνισε, καλώντας την ομοσπονδιακή κυβέρνηση να εξετάσει όλες τις νομικές οδούς που θα αποτρέψουν την επανάληψη τέτοιων διακρίσεων στο μέλλον.

Ο δήμαρχος της Φρανκφούρτης Ούβε Μπέκερ επέκρινε επίσης την απόφαση. «Μια αεροπορική εταιρεία που κάνει διακρίσεις αρνούμενη να μεταφέρει Ισραηλινούς επιβάτες δεν θα έπρεπε να επιτρέπεται να απογειώνεται ή να προσγειώνεται στη Φραγκφούρτη», είπε χαρακτηριστικά.